Kegyelem nektek és békesség Istentől a mi Atyánktól és az Úr Jézus Krisztustól! Ámen

Jel 19, 6-8  
*És hallottam valami nagy sokaság hangját, amely mintha nagy vizek zúgása és erős mennydörgés hangja volna: Halleluja, mert uralkodik az Úr, a mi Istenünk, a Mindenható! 7Örüljünk és ujjongjunk, és dicsőítsük őt, mert eljött a Bárány menyegzője, felkészült menyasszonya, 8és megadatott neki, hogy felöltözzék fényes, tiszta gyolcsba: ez a gyolcs a szentek igaz cselekedeteit jelenti.* Ámen

Ünnepre hívott Gyülekezet!

„*hallottam valami nagy sokaság hangját, amely mintha nagy vizek zúgása és erős mennydörgés hangja volna”*  
Nagy hang, valami lárma, de ez most valahogy nem süketít. Nem az elveszettség érzését belénk ültető hangzavarról van itt szó - mint ahogyan azt sokszor tapasztaljuk a világ zajos kavalkádjában a hétköznapjainkban - hanem valamilyen erős és határozott figyelmeztető hangról, amely azt zengi: „*Halleluja, mert uralkodik az Úr, a mi Istenünk, a Mindenható!”*.   
Ilyen határozottan, erősen csendülő hang számomra a templom harangja is.   
Tudom, hogy sokak számára ma már nehezen értelmezhető így: ünnepre hívó szóként, a harang tekintélyes zúgása, de számomra igazi örömteli borzongás tud lenni a harangnyelv minden egyes ütése.  
Sajnos van olyan hely, ahol ma már nem szívesen hallják a harangot, mert hangos, mert jel, mert hívás, amit nem akarnak meghallani. Épp úgy, ahogy az Isten igéjének hangerejét is sokan tekernék le a minimumra, vagy némítanák el teljesen. „Minek? Ma már felesleges. Csak megzavarja a nyugalmam.”  
Részben persze mondhatjuk azért örömmel, hogy ma még csendülnek és zengnek a harangok a településeken, úgyhogy még nincs nagy baj. De nézzünk csak be azokba a templomokba és vegyük észre, hogy a mi mennyei Atyánk meghívása bár ugyan még érthetően, hallhatóan szól, a harang is csendül, de közben a fogyatkozó gyülekezetek által a templom üressége is megkondul. Akár a példázat beli nagy vacsorán a házigazda ünnepre készített házában, bizony itt is sok az üres hely. Pedig ünnep van. Ünnep, amire nem kellett semmit se hoznod. Ünnep, amin dicsőség részt venni. Ünnep, amin nem azt firtatják, hogy ki vagy és miként érkeztél ide, hanem örömmel és szeretettel fogadnak rajta.  
Mindennek ellenére valahogy a mi szívünk is értetlenül vár és csak próbál valami fogódzót találni, hogy valóban át tudjuk élni ezt az ünnepet. Halljuk ezt a bennünk is valamit megmozdító, valami felé indító dicsőséges hangot: a harangot, az igei hívást, de vajon értjük is, hogy mit jelent számunkra ez a dicsőítés: „*Örüljünk és ujjongjunk, és dicsőítsük őt, mert eljött a Bárány menyegzője”*, vagy csak bekapcsolódunk mi is kórus hátterébe és figyelünk, hogy mi fog történni?

Mai igeszakaszunk a Jelenések könyvének utolsó szakaszából való, mely a Bárány menyegzőjét írja le. A vőlegény a Bárány, azaz maga Jézus Krisztus. De ki a mennyasszony? Kivel vállal itt ilyen szoros közösséget, örök szövetséget a Megváltó Úr?

Az utolsó vacsora asztalközösségében Jézus a lábmosással, a kenyér megtörésével és a kehely körbeadásával egy nagyon intim ünnepi közösséget hoz létre a tanítványokkal. Azokkal az emberekkel, akik bár a legbelsőbb körét alkották követőinek, mégsem értik őt igazán. Félreértik mondatait, megkérdőjelezik az Atya tervét, akik majd megtagadják, nem képesek virrasztani vele, akik akkor is nehezen hisznek majd neki, amikor feltámadása után megjelenik közöttük és még ott is konkrétabb, kézzel foghatóbb jelet várnak Tőle.   
Jézus, a Bárány egy ilyen közösségbe is igazi ünnepet tud hozni. Értük és velük tud ünnepelni, még akkor is, ha ott és akkor még nem is látja tisztán ez a közösség, hogy mit és kit is ünnepelnek. Hogy nem egy régmúlt szabadítás leírt igéit idézik éppen fel, hogy nem egy szertartáson vesznek részt egyszerűen évről évre, hanem a saját jelenük, a saját életük szabadítását ünneplik és a Szabadító, a Megváltó, az értük áldozott Bárány az, aki ezt az ünnepet szeretettel és békességgel készíti el nekik.

Ugorva az időben, most érkezzünk meg ide a templomba, a mi jelenünkbe. A mi ünnepünkhöz, a mi közösségünkhöz Krisztussal. Tekintsünk rá és fedezzük fel, hogy épp úgy ülünk ma itt, mit a tanítványok a Mesterrel. Talán elsőre ellenkezünk, mondván: „Ez most más. Mi nem is egy páska vacsorán vagyunk, mi nem is egy asztal körül ülünk, mi eleve máshogy tekintünk már Jézusra.” De ez tényleg igaz lenne?  
A páska vacsora központi eleme az áldozati bárány, amely a szabadítást hozza közel, élővé teszi az ünneplők számára. Mi pedig éppen az Úrvacsora szerzését ünnepeljünk, amelyben Jézus, a tökéletes áldozati Bárány értünk és nekünk adja magát, szabadítást szerez.   
Az asztal, ami körül összegyűlünk – eltérő gondolkodású, különböző életutakról érkező emberekként-, ami körül mi is kissé talán értetlenül, de mégis valami igazán mély hálával fogadjuk az Isten áldásával nekünk adott lelki kenyeret, ez az asztal szintén itt van előttünk, az ünnepre feldíszítve, valósgosan számunkra is és a meghívó, a házigazda személye se változott.  
És a mi rátekintésünk, hozzáállásunk? Valójában az sem. Éppen úgy vagyunk ma itt, vagy távol innen, mint a tanítványok. Vakbuzgósággal, az Isten akarata előtt szemöldök ráncolva, hitetlenkedéssel még kézzel foghatóbb jelet kérve, árulásokkal és tagadásokkal, de a Mesterrel való igazi közösségre vágyakozva. Nem tizenketten és nem Jeruzsálemben, de mégis ugyanabban a közösségben.   
Krisztuséiként. Olyan közösségként, akikért az Úr szolgál. Akik ma ünnepre készültek, de még nem értik teljes egészében, nem látják tisztán, színről színre ezt az ünnepet. Egyházként. Krisztus földi egyházaként.

De még így se néztünk teljesen körbe e körül az asztal körül. Igen, egy közösség vagyunk, egy asztal körül ülünk minden emberrel, aki ma, vagy a múltban elfogadta az Úr meghívását erre az ünnepi vacsorára. De ezzel ma és minden úrvacsora alkalmával egy sokkal nagyobb, dicsőségesebb és hangosabb vacsora részesei leszünk. Annak a mennyei ünnepnek leszünk mi is minden alkalommal asztalközössége, amelyről mai igeszakaszunk tanúskodik. A Bárány menyegzőjének ünnepének és örömének. Ahol együtt ünnepel a ma földön élő és küzdő egész egyház, minden nyomorúságában, fájdalmában és örömében és a mennyei sereg és együtt zúg, együtt dörög, együtt énekel és kiált: „*Halleluja, mert uralkodik az Úr, a mi Istenünk, a Mindenható!”*

Együtt, mert ezen a földrajzi helyeket, időt, és földi-mennyei jelent átívelő ünnepen, mi magunk is felismerhetjük, hogy mi vagyunk, Krisztus megváltott egyháza, a Bárány mennyasszonya. Ez a mi jövőképünk, ez a mi kegyelemből kapott reménységünk. Hogy eljön számunkra is Jézus megváltó munkája árán az, amiről ez a mai mennyei kép is tanúságot tesz nekünk, azaz, hogy „*,felkészült menyasszonya, 8és megadatott neki, hogy felöltözzék fényes, tiszta gyolcsba”*.  
Megadatik nekünk is, hogy ma akárhol is legyünk, akármilyen kérdések és értetlenség is akadályozzon bennünket, de a mi mennyei Atyánk akarata szerint, ha mi Belé, az Ő áldozatába akarunk kapaszkodni a földi életünk elveszettségében, akkor nem maradunk távol Tőle, akkor nem fogja hagyni, hogy vakon elutasítsuk ezt a hívást, a harang, az ige zúgását, hanem meg fog erősíteni és meg fog világosítani minket is kegyelmesen, hogy igazi, mennyei ünnepé tehesse az egész életed.   
És mindazt, amit ma még, ahogyan az úrvacsorai liturgiánkban is valljuk, még csak megízlelünk, ma még csak épphogy éljük az Úr eljövendő országának örömét, a Hóseás próféta könyvében olvasható ígéret beteljesedését, azaz, hogy *„Eljegyezlek magamnak örökre, eljegyezlek magamnak az igazság és a törvény, a szeretet és az irgalom ajándékával. Eljegyezlek magamnak a hit ajándékával, és megismered az Urat.”*, ezt a kegyelmet, ezt valóban ott az Úr mennyei asztala körül fogjuk teljes egészében érteni és élni és hiszem, hogy ott igazán hangosan, tisztán és teljes örömmel fogja minden száj zengeni: „*Halleluja, mert uralkodik az Úr, a mi Istenünk, a Mindenható!”.* Ámen